钦定古今图书集成/方舆汇编/职方典/第1052卷 > 《惠安县辋川桥记》明·蔡清
## 钦定古今图书集成/方舆汇编/职方典/第1052卷 > 《惠安县辋川桥记》明·蔡清

辋川海支也，在县治东三十里。岸居数百家，皆业海利。远近趋利，足迹辐辏。岸竹隔一水，因循舟济。风暴
水涨，或人众争先，则有覆溺之虞。成化癸卯秋，县尹
张侯见而病之，相其隘处，东有盘石，其西积土如阜，
不受水啮。乃召耆老何迪易等桥之，捐俸为倡，令里
人给丁出银，又为《疏引》，募钱谷佐之，首尾三年而成。
迪易等请予为记。予惟自有此水，未有此桥也。利旷
于昔而兴于今。旷于昔者不知几千百年，而兴于今
者从容不过二三年而已。利兴于今才二三年，而垂
于后，又不知当几何年矣。昔人有言：“天地之雷电草
木人不能为；人之陶冶舟车，天地亦不能为。”于此见
人事功用有可补化工不及。桥梁之利，视陶冶舟车，
犹为不动而及物，一成而永赖。《孟子》谈王道，以是为
首，侯其有合也。